A **información confidencial**, ás veces chamada **información sensíbel** ou **información delicada**, é a información ou coñecemento dunha persoa, entidade ou organismo que, de ser divulgada, podería provocar a perda dunha vantaxe ou nivel de seguridade da mesma persoa, entidade ou organismo.

Características
---------------

É información puramente particular, como por exemplo a relacionada co comportamento privado dunha persoa (particular ou representante dunha entidade), as súas opinións ou as súas opcións relixiosas ou sexuais.

A perda, abuso, modificación ou acceso non autorizado á información confidencial pode afectar negativamente á privacidade, aos segredos comerciais ou mesmo á seguridade dos asuntos internos e externos dun estado, dependendo do nivel de confidencialidade e da natureza da información. A información confidencial pode ser ou non información clasificada.

Termos
------

Información sensíbel é tradución directa do inglés *sensitive information*. En diversas linguas traduciuse ou adaptouse o termo como sinónimo de información confidencial; así en portugués é *dado sensível* ou *informação sensível,* en castelán *información sensible* ou *información delicada* e en francés *information sensible* ou *donée sensible.* Porén, en inglés *confidential information* utilízase nun sentido xeral para referirse á información á que o acceso está suxeita a restricións e *sentitive information* a aquela información persoal que a súa divulgación pode ter un efecto negativo sobre o seu propietario. 

Aínda que adoitan usarse indistintamente, a *información persoal* ás veces distínguese da *información privada* ou da *información de identificación persoal*. Este último termo é distinto do primeiro en que a información privada pode utilizarse para identificar un individuo único. A información persoal, por outra banda, é información relacionada coa vida privada dun individuo que non se pode utilizar para identificar de forma única a ese individuo. Isto pode variar desde a cor favorita dun individuo até os detalles da súa vida doméstica.

Protección
----------

Algúns tipos de información privada, incluídos os rexistros de saúde, educación e emprego dunha persoa, poden estar protexidos polas leis de privacidade. A divulgación non autorizada de información privada pode someter o agresor a recursos civís e, nalgúns casos, pode estar suxeita a sancións penais.

Información dixital sensíbel
----------------------------

A *seguridade informática* é a seguridade da información aplicada á informática e á tecnoloxía de redes, e é un campo en constante crecemento. O termo *inseguridade informática*, pola súa banda, é o concepto de que os sistemas informáticos son intrínsecamente vulnerábeis aos ataques e, polo tanto, un conflito en evolución entre os que explotan as vulnerabilidades existentes nos sistemas de seguridade e os que deben crear novos mecanismos de seguridade.

Nos últimos anos xurdiron unha serie de problemas de seguridade, xa que a cantidade crecente de información sensíbel a todos os niveis atopou a súa existencia principal en formato dixital. A nivel persoal, a fraude con tarxeta de crédito, a fraude por Internet e outras formas de roubo de identidade convertéronse en preocupacións xeneralizadas das que os individuos deben ter en conta no día a día. A existencia de grandes bases de datos de información clasificada nas redes informáticas tamén está a cambiar a face da política interna e internacional. A Guerra cibernética e a Espionaxe cibernética están cobrando cada vez máis importancia para a seguridade nacional e a estratexia das nacións de todo o mundo, e calcúlase que 120 estados-nación de todo o mundo están actualmente implicadas activamente no desenvolvemento e implantación de tecnoloxía para estes fins.

Filosofías e culturas de Internet como o desenvolvemento de software de código aberto, o hacktivismo e o popular slogan *"a información quere ser libre"* reflicte algúns dos cambios culturais na percepción cara ao segredo político e do goberno. O popular e controvertido WikiLeaks é só unha das moitas manifestacións dun crecente sentimento cultural que se está a converter nun desafío adicional para a seguridade e integridade da información clasificada.

Notas
-----

1. ↑  P, S. "R conmemora o Día da Protección de Datos cunha serie de consellos sobre a nosa información sensíbel". *Código Cero - Diario Tecnolóxico de Galicia*. Consultado o 2022-06-05.
2. 1 2  "bUSCatermos ; "información confidencial"". *aplicacions.usc.es*. Consultado o 5 de xuño de 2022. [*Ligazón morta*]
3. ↑  "Educators/ Lesson/ Private and personal information". *Commonsensemedia.org* (en inglés). Arquivado dende o orixinal o 24 de marzo de 2016. Consultado o 06 de xuño de 2022.
4. ↑  "La normativa de protección de datos en la fuga de información sensible". *Gesprodat* (en castelán). 2020-04-14. Consultado o 2022-06-06.
5. ↑  Brodkin, J. "Os ciberataques patrocinados polo goberno están en aumento, di McAfee" Arquivado 2013-06-17 en Wayback Machine. Mundo en rede: 29 de novembro de 2007. Consultado o 9 de febreiro de 2013.
6. ↑  Ludlow, P. [*Ligazón morta*] .com/article/154780/wikileaks-and-hacktivist-culture# "WikiLeaks and Hacktivist Culture"] *The Nation*: 15 de setembro de 2010. Consultado o 9 de febreiro de 2013.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Información delicada Modificar a ligazón no Wikidata*** |

### Outros artigos

* Hacker
* Cracker
* Phishing
* Espionaxe
* WikiLeaks

### Ligazóns externas

* ISOO
* CIA
* FBI Security Clearance FAQ
* A información está "nas nubes" (Revista Consumer)

|  |  |
| --- | --- |
| Control de autoridades | 
* Wd: Q2587068
* MAG: 137822555

 |